b'\n_START_ARTICLE_\nSaratov Airlinesi lend 703\n_START_SECTION_\nLennuk\n_START_PARAGRAPH_\n\xc3\x95nnetusse sattunud \xc3\xb5hus\xc3\xb5iduk oli Antonov An-148-100B, mille ehitaja oli Voronezh Aircraft Production Association. Selle esimene lend toimus 2010. aasta mais ning lennuk registreeriti Rossiya Airlinesis 2010. aasta 23. juunil. Lennukiga on ka varem kahel korral juhtunud v\xc3\xa4ikseimaid hooldusega seotud intsidente: 28. juulil aastal 2013 lakkas t\xc3\xb6\xc3\xb6tamast mootor, sama aasta 23. augustil eba\xc3\xb5nnestus esiratta t\xc3\xb5ttu \xc3\xb5hkut\xc3\xb5us. Saratov Airlines rentis lennuki 2017. aasta veebruaris.\n_START_SECTION_\n\xc3\x95nnetus\n_START_PARAGRAPH_\nLend oli regulaarselt ja plaanip\xc3\xa4raselt toimuv Venemaa siselend Moskva Domodedovo lennujaamast Orski lennujaama, linna Kasahstani piiri \xc3\xa4\xc3\xa4res. Lennu eest vastutas Venemaa regionaalne lennufirma Saratov Airlines. Planeeritud v\xc3\xa4ljumisajaks Moskvast oli 14.00, lennuk t\xc3\xb5usis \xc3\xb5hku aga 14.21.  _NEWLINE_M\xc3\xb5ni minut p\xc3\xa4rast \xc3\xb5hkut\xc3\xb5usmist Moskvas hakkasid lennuki kiirus ja k\xc3\xb5rgus ebakindlalt k\xc3\xb5ikuma. Hetk enne avariid oli \xc3\xb5hus\xc3\xb5iduk saavutanud k\xc3\xb5rguse 1800 meetrit (5900 jalga) merepinnast ja lennuki kiirus oli 600 km/h (320 kn). Seej\xc3\xa4rel hakkas lennuk langema, kuni see kadus radariekraanilt umbes 900 m (3000 jala) k\xc3\xb5rgusel.  _NEWLINE_Lennuk kukkus alla Argunovo ja Stepanovskoje k\xc3\xbcla l\xc3\xa4histel Ramenski rajoonis Moskva oblastis. \xc3\x95nnetus toimus kuus minutit p\xc3\xa4rast \xc3\xb5hkut\xc3\xb5usmist, kohaliku aja j\xc3\xa4rgi 14.27 (11.27 UTC). Uurimise k\xc3\xa4igus selgus, et paar minutit enne \xc3\xb5nnetust andis piloot lennujuhtidele teada, et kuskil on rike ning ta soovib h\xc3\xa4damaandumist \xc5\xbdukovskis. Uurimiskomisjon l\xc3\xbckkas selle aruande tagasi. Pealtn\xc3\xa4gijate s\xc3\xb5nul oli lennuk leekides juba laskumise ajal. \xc3\x95nnetuse j\xc3\xa4\xc3\xa4dvustas l\xc3\xa4hedal asuva maja k\xc3\xbcljes olnud valvekaamera. Salvestatud video n\xc3\xa4itas, et lennuk kukkus alla ning plahvatas kohe p\xc3\xb5lema.  _NEWLINE_Venemaa prokuratuur k\xc3\xa4ivitas kriminaalmenetluse lennuliikluse ohutuse eeskirjade rikkumise kahtluse t\xc3\xb5ttu. Prokuratuur leidis, et lennuettev\xc3\xb5tjal oli alates 2015. aastast keelatud rahvusvahelistel liinidel lendamine ning seet\xc3\xb5ttu muudeti 2016. aastal enda poliitikat. Venemaa F\xc3\xb6deraalne Transpordi J\xc3\xa4relevalveamet Rostransnadzor m\xc3\xa4rkis, et \xc3\xb5nnetusjuhtumite lennuk\xc3\xb5lblikkuse kontrolli k\xc3\xa4igus rikkus lennuettev\xc3\xb5tja k\xc3\xa4igukastiga \xc3\xb5li vahetamise ja \xc3\xb5hkk\xc3\xa4ivitusfiltri pesemise protseduuri.\n_START_SECTION_\nReisijad ja meeskond\n_START_PARAGRAPH_\nLennudokumendi kohaselt oli lennul 65 reisijat ja 6 meeskonnaliiget. Enamik reisijatest olid Orenburgi elanikud. Venemaa H\xc3\xa4daolukordade Ministeerium teatas, et k\xc3\xb5ik, v\xc3\xa4lja arvatud kaks reisijat, olid Venemaa kodanikud. \xc3\x9cks reisija oli Aserbaid\xc5\xbeaani ja teine \xc5\xa0veitsi kodanik. K\xc3\xb5ik pardal olnud inimesed hukkusid. P\xc3\xa4\xc3\xa4stet\xc3\xb6\xc3\xb6tajad j\xc3\xb5udsid kohale 2,5 tundi p\xc3\xa4rast allakukkumist._NEWLINE_Piloot oli 51-aastane ning tal oli 5000-tunnine lennukogemus, millest 2800 tundi oli lennanud Antonov An-148 pardal. Esimese ohvitserina oli piloot lennanud ainult 58 tundi. Tema terviset\xc3\xb5end oli aegunud kaks p\xc3\xa4eva enne lennu\xc3\xb5nnetust. Pardal olnud esimene ohvitser oli 35-aastane.\n_START_SECTION_\nUurimine\n_START_PARAGRAPH_\nVenemaa Institutsioonidevaheline lennunduskomitee algatas \xc3\xb5nnetuse juurdluse. Venemaa president Vladimir Putin moodustas lennu\xc3\xb5nnetuse uurimiseks erikomisjoni. Juurdluse esimeste tundide jooksul teatas Venemaa Transpordiministeerium kahest \xc3\xb5nnetuse p\xc3\xb5hjuse teooriast: ilmastikuolud ja inimfaktor. _NEWLINE_Lend 703 lennuki vrakk oli hajutatud laial maa-alal. Ametnikud teatasid, et lennukirusude leiuala raadius oli umbes \xc3\xbcks kilomeeter. See lisas kahtlust, et \xc3\xb5hus\xc3\xb5iduk v\xc3\xb5is laguneda juba lennu ajal. Kuna tunnistaja v\xc3\xa4itis, et lennuk oli laskumise ajal leekides, esitasid mitmed uurijad teooria, et lennukis oli pomm. M\xc3\xb5lemad pardaregistraatorid (FDR ja CVR) leiti 12. veebruaril._NEWLINE_Saratov Airlinesi dokumendid, mis olid \xc3\xb5hus\xc3\xb5idukiga seotud, konfiskeeriti uurimise osana. P\xc3\xa4rast \xc3\xb5nnetust on Venemaa H\xc3\xa4daolukordade Ministeerium arutanud, kas tuleks k\xc3\xb5igil Antonov An-148 lennukitel ajutiselt lennuluba \xc3\xa4ra v\xc3\xb5tta. K\xc3\xbcsitleti ka Moskva Domodedovo lennujaama personali._NEWLINE_Venemaa uudisteagentuur Rambler News Service (RNS) teatas, et piloot loobus \xc3\xb5hus\xc3\xb5iduki j\xc3\xa4\xc3\xa4tumise vastasest \xc3\xbclessulatamisest enne lennu v\xc3\xa4ljumist. METAR-i ilmateate kohaselt oli Domodedovo lennujaamas kell 11.00 lumesadu ja temperatuur -5 \xc2\xb0C._NEWLINE_13. veebruaril teatas Sisejulgeolekuministeerium lennuandmete salvesti andmete esialgsest anal\xc3\xbc\xc3\xbcsist, mis n\xc3\xa4itas, et pitot toru k\xc3\xbctteseadmed ei olnud sisse l\xc3\xbclitatud ja lennukiirusel oli pilootidele kuvatud erinevaid n\xc3\xa4itajaid, kusjuures \xc3\xbcks \xc3\xb5hkkiiruse n\xc3\xa4itaja n\xc3\xa4itas suurenevat \xc3\xb5hkkiirust, teine v\xc3\xa4henevat \xc3\xb5hkkiirust ja kolmas, et \xc3\xb5hkkiirus puudub. Andmed n\xc3\xa4itasid ka seda, et \xc3\xb5hus\xc3\xb5iduk oli k\xc3\xa4sitsijuhtimise all kuni selle nina langes umbes 30\xc2\xb0 horisontaaltasapinnast allapoole ja j\xc3\xa4i sellesse asendisse nii kauaks, kuni see p\xc3\xb5rkas vastu maapinda. Esimene ohvitser p\xc3\xbc\xc3\xbcdis peatada j\xc3\xa4rsku laskumist, kuid ei suutnud kaptenit veenda kontrolli kaotamiseks.\n_START_SECTION_\nJ\xc3\xa4relm\xc3\xb5ju\n_START_PARAGRAPH_\nOrski lennujaama asutati kriisikeskus, kuhu transporditi ohvrite sugulasi. Orenburgi valitsus m\xc3\xa4\xc3\xa4ras 12. veebruari leinap\xc3\xa4evaks. T\xc3\xb6\xc3\xb6- ja sotsiaalministeeriumi juhataja Maksim Topilin teatas, et k\xc3\xb5igile ohvrite sugulastele antakse 2 miljonit rubla (ligikaudu 35 000 USA dollarit). Katastroofi t\xc3\xb5ttu t\xc3\xbchistas president Vladimir Putin varemkavandatud reisi Sot\xc5\xa1i. Valitsus teatas, et president hakkab koordineerima enda loodud erikomisjoni._NEWLINE_12. veebruaril peatas Saratov Airlines k\xc3\xb5ik An-148 lennud ja k\xc3\xb5ik oma Orskisse minevad lennud. Saratov Airlines j\xc3\xa4tkas An-148 lende 16. veebruaril p\xc3\xa4rast k\xc3\xb5ikide An-148 lennukite tehnilist \xc3\xbclevaatust. P\xc3\xa4rast j\xc3\xa4rjekordset eeskirjade rikkumiste avastamist peatas Rostransnadzor 20. m\xc3\xa4rtsil k\xc3\xb5ik Saratov Airlinesi lennud.'